ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ - Ένα πλαίσιο για τις τριμερείς στοχοθετημένες συμβάσεις μεταξύ της Ένωσης, των κρατών και των αρχών περιφερειακής και τοπικής αυτοδιοίκησης

1. Εισαγωγή

Προνομιούχοι συντελεστές της δημοκρατίας σε περιφερειακό και τοπικό επίπεδο στο πλαίσιο των διαφόρων χωρών της Ένωσης, οι αρχές της περιφερειακής και τοπικής αυτοδιοίκησης καλούνται να διαδραματίσουν ολοένα και μεγαλύτερο ρόλο στο σχεδιασμό και την εφαρμογή των κοινοτικών πολιτικών. Μέσα σε αυτό το πνεύμα, το Λευκό Βιβλίο για την ευρωπαϊκή διακυβέρνηση που εγκρίθηκε από την Επιτροπή το 2001 έθεσε την ιδέα των τριμερών στοχοθετημένων συμβάσεων που θα συνάπτονται μεταξύ των κρατών μελών, των αρχών περιφερειακής και τοπικής αυτοδιοίκησης που αυτά ορίζουν και της Επιτροπής. Η Επιτροπή, θετική σε μια πρώτη "δοκιμή", δραστηριοποιήθηκε κυρίως με στόχο την ευελιξία: "οι νομοθετικές πράξεις και τα προγράμματα με έντονο περιφερειακό αντίκτυπο πρέπει να εφαρμόζονται με μεγαλύτερη ευελιξία, με την προϋπόθεση ότι τηρούνται οι βασικές αρχές που διέπουν την ισότητα του ανταγωνισμού στο πλαίσιο της εσωτερικής αγοράς".

Η συνεκτίμηση της πολυμορφίας από τις κοινοτικές ενέργειες επιβάλλεται γενικά από τις συνθήκες. Εμφανίζεται, πρώτα απ' όλα, στον ίδιο το σχεδιασμό των νομοθετικών οργάνων. Δεν σχεδιάζονται μόνον οι οδηγίες με τρόπο που να παρέχουν στα κράτη μέλη μεγάλη ευελιξία ως προς τη μεταφορά τους στο εθνικό δίκαιο, αλλά και οι κοινοτικοί κανονισμοί υφίστανται ως ένα βαθμό διαφοροποίηση ως προς τους τρόπους εφαρμογής, υπό την προϋπόθεση ότι η διαφοροποίηση αυτή βασίζεται σε αντικειμενικά στοιχεία εκτίμησης.

Eπίσης, σε ορισμένους τομείς ενεργειών με έντονο αντίκτυπο σε τοπικό και περιφερειακό επίπεδο, όπως η πολιτική συνοχής ή η περιβαλλοντική πολιτική, η συνεκτίμηση των τοπικών περιστάσεων απαιτείται ρητά από τη συνθήκη. Η ευελιξία είναι αναπόσπαστο στοιχείο των ίδιων των αρχών της οικονομικής και κοινωνικής συνοχής που αποσκοπεί στον περιορισμό της απόκλισης μεταξύ των επιπέδων ανάπτυξης των διαφόρων περιφερειών και της καθυστέρησης των περιφερειών. Έτσι, η έννοια της «εταιρικής σχέσης» αποτελεί μια από τις θεμελιώδεις αρχές για τον προγραμματισμό και την εφαρμογή των διαρθρωτικών ταμείων κατά την περίοδο 2000-2006. Η αρχή αυτή, που προβλέπεται στο άρθρο 8 του κανονισμού (ΕΚ) αριθ. 1260/1999 του Συμβουλίου, εφαρμόζεται πάντως «με απόλυτη τήρηση των θεσμικών, νομικών και δημοσιονομικών αρμοδιοτήτων κάθε εταίρου». Αυτή η ευελιξία αντικατοπτρίζεται και στους στόχους της περιβαλλοντικής πολιτικής η οποία "στοχεύει σε ένα υψηλό επίπεδο προστασίας, συνεκτιμώντας την πολυμορφία των καταστάσεων που επικρατούν σε διάφορες περιοχές της Κοινότητας."

Ωστόσο, εξαιρουμένης της πολιτικής συνοχής, η κοινοτική πρακτική και η ένταση της νομοθετικής δράσης δεν συνεκτιμούσαν πάντα επαρκώς τον αυξημένο ρόλο των περιφερειών και των πόλεων στην εφαρμογή των εθνικών και ευρωπαϊκών πολιτικών. Γι' αυτό και κατά τη διαβούλευση για το Λευκό Βιβλίο για τη διακυβέρνηση εκδηλώθηκε ενδιαφέρον για συμβατικά εργαλεία που θα προορίζονται για την αξιοποίηση των δυνατοτήτων διαφοροποίησης και συμμετοχής των αρχών της περιφερειακής και τοπικής αυτοδιοίκησης στην επίτευξη στόχων που ορίζονται σε ευρωπαϊκό επίπεδο ή σε συνεργασία μεταξύ διαφορετικών γεωγραφικών επιπέδων.

Από την ίδια διαβούλευση προέκυψαν και ανησυχίες ή επιφυλάξεις από ορισμένα κράτη μέλη τα οποία φοβούνται ότι μια τέτοια συμβατική προσέγγιση θα μπορούσε να θέσει σε κίνδυνο τη θεμελιώδη αρχή της μόνης αρμοδιότητας των κρατών ενώπιον της Ευρωπαϊκής Κοινότητας στον τομέα της εφαρμογής των πολιτικών. Η προοπτική πειραματικών ή προαιρετικών δοκιμαστικών σχεδίων, ιδίως στον περιβαλλοντικό τομέα, είχε θετική υποδοχή. Η προοπτική τριμερών συμβάσεων "που δεσμεύουν ορισμένες αρχές σε επίπεδο κατώτερο του εθνικού να εφαρμόζουν συγκεκριμένες ενέργειες έτσι ώστε να επιτύχουν στόχους που έχουν τεθεί από τη βασική νομοθεσία της Ένωσης" χρειαζόταν διευκρίνιση, τόσο από την πλευρά ορισμένων κρατών μελών όσο και από την πλευρά των φορέων περιφερειακής και τοπικής αυτοδιοίκησης που είναι οργανωμένοι σε ευρωπαϊκά δίκτυα. Αυτός ακριβώς είναι ο στόχος της παρούσας ανακοίνωσης, η οποία περιγράφει τους γενικούς όρους εφαρμογής των "τριμερών συμβάσεων", είτε στο πλαίσιο της εφαρμογής μιας νομοθετικής πράξης είτε απλώς αναφορικά προς ένα κοινοτικό στόχο. Στη συνέχεια της ανακοίνωσης, προτείνουμε να χρησιμοποιηθούν οι εξής όροι:

- τριμερείς στοχοθετημένες συμβάσεις, που περιγράφουν συμβάσεις που συνάπτονται μεταξύ της Ευρωπαϊκής Κοινότητας - εκπροσωπούμενης από την Επιτροπή -, ενός κράτους μέλους και αρχών περιφερειακής και τοπικής αυτοδιοίκησης κατ' άμεση εφαρμογή του παράγωγου δεσμευτικού κοινοτικού δικαίου (κανονισμοί, οδηγίες ή αποφάσεις).

- τριμερείς στοχοθετημένες συμφωνίες, που περιγράφουν τις συμφωνίες που συνάπτονται μεταξύ της Επιτροπής, ενός κράτους μέλους και αρχών περιφερειακής και τοπικής αυτοδιοίκησης έξω από ένα δεσμευτικό κοινοτικό πλαίσιο.

2. Σκοποσ και πεδιο εφαρμογησ των τριμερων στοχοθετημενων συμβασεων και συμφωνιων.

* Οι τριμερείς στοχοθετημένες συμβάσεις και συμφωνίες υπάγονται, επί της αρχής, σε μια γενική υποχρέωση συμβατότητας με τις συνθήκες. συγκεκριμένα, δεν μπορούν σε καμιά περίπτωση να δημιουργούν ή να διατηρούν εμπόδια για τις ενδοκοινοτικές ανταλλαγές. Για τη λειτουργία τους είναι αναγκαία η τήρηση των συνταγματικών συστημάτων των κρατών μελών. Δικαιολογούνται εφόσον επιφέρουν προστιθέμενη αξία σε σχέση με άλλα όργανα που επιδιώκουν κοινούς στόχους. Αυτή η προστιθέμενη αξία αφορά είτε την απλοποίηση που συνεπάγεται η σύμβαση (για παράδειγμα, αν η σύμβαση επιτρέπει την εξοικονόμηση αναλυτικών οριζόντιων μέτρων εφαρμογής), είτε τα πολιτικά οφέλη και την αύξηση της αποτελεσματικότητας που προκύπτουν από τη μεγαλύτερη συμμετοχή των αρχών περιφερειακής και τοπικής αυτοδιοίκησης σε πολιτικές με διαφοροποιημένο αντίκτυπο ανάλογα με το τοπικό πλαίσιο π.χ. για λόγους γεωγραφικούς, κλιματολογικούς ή δημογραφικούς, πολιτικές δηλ. που ενδέχεται να ωφεληθούν από τις τοπικές γνώσεις και πρακτικές. Με αυτή την απλοποίηση, καθώς και με την αυξημένη συμμετοχή των φορέων περιφερειακής και τοπικής αυτοδιοίκησης, θα πρέπει επίσης να αναμένεται, σε ορισμένες περιπτώσεις, ταχύτερη εφαρμογή.

* Με βάση τους παραπάνω σκοπούς μπορούν να εξαχθούν ορισμένα γενικά χαρακτηριστικά των τριμερών συμφωνιών και συμβάσεων σχετικά με τους τομείς εφαρμογής, τους σχετικούς συντελεστές και ορισμένους τρόπους εφαρμογής της συμμετοχής και της ενημέρωσης.

Οι πρώτοι υποψήφιοι για τη σύναψη τριμερών συμφωνιών ή συμβάσεων θα είναι οι τομείς εκείνοι στους οποίους η επιδίωξη των κοινοτικών στόχων πρέπει να συνεκτιμά μεγάλες διακυμάνσεις του εδαφικού αντίκτυπου καθώς και την εκ των προτέρων διαθέσιμη εμπειρία διαχείρισης περιφερειακών και τοπικών πολιτικών. Οι πρώτοι τομείς που μας έρχονται στο νου είναι το περιβάλλον και η περιφερειακή πολιτική. Ωστόσο, η προσφυγή σε τριμερή όργανα δεν τροποποιεί τον τρόπο διαχείρισης των διαρθρωτικών ταμείων που ορίζεται από τους ισχύοντες κανονισμούς, με την επιφύλαξη της μεταγενέστερης εξέλιξης των εν λόγω κανονισμών.

Επειδή το ζητούμενο είναι να αξιοποιηθεί η εμπειρία και να ενθαρρυνθεί η αυξημένη συμμετοχή, μια σημαντική προϋπόθεση για την επιτυχία είναι ο σαφής προσδιορισμός των τοπικών εταίρων που πρέπει να δεσμευτούν με τη σύμβαση ή τη συμφωνία. Αυτός ο προσδιορισμός θα απαιτήσει την παρέμβαση των κρατών μελών, αν μη τι άλλο για να εξασφαλίζεται η συμβατότητα της σύμβασης ή της συμφωνίας με τις ισχύουσες συνταγματικές, νομοθετικές ή διοικητικές διατάξεις σε κάθε κράτος μέλος.

Η έννοια της σύμβασης ή της συμφωνίας και των συμβατικών υποχρεώσεων σημαίνει ότι οι ενδιαφερόμενοι συντελεστές θα συσπειρωθούν γύρω από στόχους που θα έχουν προσδιοριστεί ρητά εκ των προτέρων. Είτε ποσοτικοί, είτε ποιοτικοί, αυτοί οι στόχοι πρέπει να είναι κατά το δυνατόν μετρήσιμοι. Για τις τριμερείς συμβάσεις, οι ελάχιστοι στόχοι που πρέπει να ορίζονται στις συμβάσεις θα διευκρινίζονται στη βασική νομοθετική πράξη - οδηγία, απόφαση ή κανονισμό. Στην περίπτωση των τριμερών συμφωνιών, οι ελάχιστοι βασικοί στόχοι θα πρέπει να αναζητούνται στα σχετικά προπαρασκευαστικά έγγραφα (π.χ. σύσταση, λευκό βιβλίο).

Τέλος, θα πρέπει να προβλέπεται ευρεία ενημέρωση ως προς το περιεχόμενο, την εφαρμογή και τα αποτελέσματα της προσέγγισης ανά σύμβαση ή συμφωνία. Για τα ενδιαφερόμενα μέρη, το καθήκον αυτό εμπίπτει κατά πρώτο λόγο στις ενδιαφερόμενες αρχές περιφερειακής και τοπικής αυτοδιοίκησης, οι οποίες πρέπει να συμβουλεύονται και να επιδιώκουν τη συμμετοχή, στο μέτρο του δυνατού, των αντιπροσωπευτικών οργανώσεων της τοπικής και περιφερειακής ζωής. Για τα αρμόδια θεσμικά όργανα και οργανώσεις της Ένωσης, η Επιτροπή είναι αρμόδια να υποβάλει στο Κοινοβούλιο, στο Συμβούλιο και στην Επιτροπή των Περιφερειών έκθεση αξιολόγησης και παρακολούθησης.

* Στην περίπτωση των τριμερών συμβάσεων μεταξύ της Κοινότητας - εκπροσωπούμενης από την Επιτροπή -, ενός κράτους μέλους και των αρχών περιφερειακής και τοπικής αυτοδιοίκησης που ορίζονται, η συμβατότητα με τις γενικές διατάξεις των συνθηκών συνεπάγεται ότι θα πρέπει να συμπεριλαμβάνονται τα εξής:

- στο βασικό νομοθετικό κείμενο (οδηγία, απόφαση ή κανονισμό), μια ρήτρα εξουσιοδότησης μέσω της οποίας, σύμφωνα με το άρθρο 202 της συνθήκης, ο νομοθέτης εξουσιοδοτεί την Επιτροπή να συνάπτει συμβάσεις με τα κράτη μέλη και τους σχετικούς φορείς περιφερειακής και τοπικής αυτοδιοίκησης για την επίτευξη των στόχων που ορίζει η νομοθεσία (πρβλ. παράρτημα Ι της ανακοίνωσης).

- στη διατύπωση της ίδιας της σύμβασης, μια διάταξη με σκοπό να υπενθυμίζεται ότι το κράτος μέλος στο οποίο εκτελείται η τριμερής σύμβαση είναι το μόνο αρμόδιο απέναντι στην Επιτροπή για την καλή εκτέλεση της σύμβασης και επομένως μπορεί να ασκηθεί προσφυγή εναντίον του για παράβαση υποχρέωσης σύμφωνα με το άρθρο 226 της συνθήκης. Η διάταξη αυτή δεν αποτελεί εμπόδιο στη συμμετοχή των άλλων εταίρων στη λεπτομερή εκτέλεση της τριμερούς σύμβασης.

* Τέλος, στην περίπτωση των τριμερών συμφωνιών, πρέπει να προβλέπεται μια ρήτρα που θα αναφέρεται στη συμβατότητα με τις γενικές διατάξεις των συνθηκών.

3. Η εφαρμογη των τριμερων στοχοθετημενων συμβασεων και συμφωνιων.

* Η θέσπιση συμβατικής δέσμευσης με τη μορφή τριμερούς στοχοθετημένης σύμβασης ή συμφωνίας, θα λάβει τη μορφή εγγράφου υπογεγραμμένου από τους σχετικά εξουσιοδοτημένους αρμοδίους. Στο παράρτημα ΙΙ παρουσιάζεται υπόδειγμα σύμβασης ή συμφωνίας, που ανακεφαλαιώνει τις αρχές και τους σκοπούς που αναφέρονται στο πρώτο μέρος της ανακοίνωσης.

* Οι πρωτοβουλίες με στόχο τη θέσπιση μιας τέτοιας τριμερούς σχέσης μπορούν να προέρχονται από οποιοδήποτε από τα μελλοντικά συμβαλλόμενα μέρη. Από την πλευρά της, η Επιτροπή θα εξετάσει αυτές τις πρωτοβουλίες λαμβάνοντας υπόψη, για κάθε ξεχωριστή περίπτωση, το ενδεχόμενο να δοθεί συνέχεια συνεκτιμώντας τις γενικές αρχές που αναφέρονται στην παρούσα ανακοίνωση-πλαίσιο. Η εξέταση αυτή θα πραγματοποιηθεί σε συνεννόηση με τα σχετικά κράτη μέλη. Η υποδοχή των εκδηλώσεων ενδιαφέροντος και των ενδεχόμενων δοκιμαστικών πρωτοβουλιών θα εκτιμηθούν - πέρα από την εξέταση της προστιθέμενης αξίας - αναφορικά με το διαθέσιμο ανθρώπινο δυναμικό και τα διαθέσιμα οικονομικά μέσα.

* Η Επιτροπή δεν σκοπεύει να προτείνει τροποποίηση των ισχυουσών διατάξεων για την εφαρμογή των διαρθρωτικών ταμείων, κρίνοντας ότι είναι σκόπιμο να δοθεί η δυνατότητα στις υπάρχουσες εταιρικές σχέσεις να αναπτυχθούν έως την ολοκλήρωσή τους.

* Σε πρώτο στάδιο, η Επιτροπή προβλέπει τη σύναψη τριμερών στοχοθετημένων συμφωνιών για δοκιμαστικούς στόχους. Η εξέταση της πιθανότητας τριμερών στοχοθετημένων συμβάσεων θα πραγματοποιηθεί μόνον αφού η Επιτροπή αξιολογήσει και εξαγάγει διδάγματα από τις παραπάνω δοκιμές.

α) Η Επιτροπή θα εξετάσει τη δυνατότητα εξασφάλισης της χρηματοδότησης αυτών των δοκιμαστικών τριμερών στοχοθετημένων συμφωνιών με βάση το άρθρο 48 παρ. 2 των νέων κανόνων χρηματοδότησης που περιλαμβάνουν το περιεχόμενο της διοργανικής συμφωνίας του Μαΐου 1999 για τη δημοσιονομική πειθαρχία και τη βελτίωση της διαδικασίας του προϋπολογισμού. [1] Γενικά, πάντως, οι δημοσιονομικοί και οικονομικοί κανόνες εφαρμογής των συμβάσεων/συμφωνιών θα οριστούν μεταγενέστερα, σύμφωνα με τον νέο οικονομικό κανονισμό. Η προσφυγή σε τριμερείς συμβάσεις/συμφωνίες δεν θίγει το δικαίωμα της Επιτροπής να απαιτεί και να λαμβάνει, στο πλαίσιο των αρμοδιοτήτων της σύμφωνα με το άρθρο 274, τις αναγκαίες οικονομικές εγγυήσεις από τον σχετικό εταίρο και, αν δεν υπάρχει, από το σχετικό κράτος μέλος.

[1] Το σημείο 37 αυτής της συμφωνίας ορίζει ότι η χρηματοδότηση δοκιμαστικών σχεδίων πειραματικής φύσης που αποσκοπούν στη δοκιμή της σκοπιμότητας μιας ενέργειας και της χρησιμότητάς της μπορεί να διατεθεί χωρίς βασική νομική πράξη υπό την προϋπόθεση ότι οι ενέργειες που πρόκειται να χρηματοδοτηθούν εμπίπτουν στην κοινοτική αρμοδιότητα. Η ίδια παρατήρηση ισχύει για τα κονδύλια σχετικά με προπαρασκευαστικές ενέργειες που στοχεύουν στην προετοιμασία προτάσεων ενόψει της έγκρισης μελλοντικών κοινοτικών ενεργειών.

β) Γενικά, οι τριμερείς συμβάσεις ή συμφωνίες δεν θα αιτιολογούν πρόσθετες κοινοτικές χρηματοδοτήσεις. Θα αποτελέσουν έναν τρόπο χρησιμοποίησης κονδυλίων που συνήθως διοχετεύονται στην εφαρμογή κοινών πολιτικών.

Παράρτημα I: ρήτρα εξουσιοδότησης (τριμερείς συμβάσεις)

Παράρτημα II: Υπόδειγμα τριμερούς σύμβασης ή συμφωνίας

Παράρτημα 1 Ρήτρα εξουσιοδότησης για μια τριμερή σύμβαση που ενσωματώνεται σε μια πρόταση κανονισμού, οδηγίας ή απόφασης

1. Σκοπός

« Εκτιμώντας τα εξής :

(1) Τα προβλεπόμενα [...] μέτρα έχουν έντονο περιφερειακό αντίκτυπο.

(2) Τα μέτρα αυτά αποσκοπούν στην επίτευξη των εξής στόχων : [...].

(3) Για να συνεκτιμώνται ορισμένες περιφερειακές ή τοπικές ιδιαιτερότητες, οι στόχοι αυτοί δύνανται, ενδεχομένως, να επιτευχθούν μέσω τριμερούς σύμβασης μεταξύ της Κοινότητας, εκπροσωπούμενης από την Επιτροπή, ενός υποψήφιου κράτους μέλους και μιας αρχής περιφερειακής ή τοπικής αυτοδιοίκησης αυτού του κράτους μέλους, σύμφωνα με τα κριτήρια που ορίζει ο παρών κανονισμός.

(4) Ο σκοπός των τριμερών συμβάσεων είναι να επιτευχθεί η βέλτιστη εφαρμογή των στόχων που ορίζει ο κανονισμός. »

2. Διατακτικό

Άρθρο [...] :

« Για να λαμβάνονται υπόψη ορισμένες περιφερειακές ή τοπικές ιδιαιτερότητες, οι στόχοι [...] δύνανται, ενδεχομένως, να επιτευχθούν μέσω τριμερούς σύμβασης μεταξύ της Κοινότητας, εκπροσωπούμενης από την Επιτροπή, ενός υποψήφιου κράτους μέλους και μιας αρχής περιφερειακής ή τοπικής αυτοδιοίκησης αυτού του κράτους μέλους, σύμφωνα με τα εξής κριτήρια :

- Οι συνταγματικές, νομοθετικές, κανονιστικές ή διοικητικές διατάξεις του υποψήφιου κράτους μέλους πρέπει να επιτρέπουν την προβλεπόμενη τριμερή σύμβαση.

- Η σχετική αρχή περιφερειακής ή τοπικής αυτοδιοίκησης πρέπει να διαθέτει τις απαιτούμενες εξουσίες στον προβλεπόμενο τομέα εκτέλεσης.

- [...] »

Άρθρο [...] :

« Η τριμερής σύμβαση που αναφέρεται στο άρθρο [...] επικυρώνεται με απόφαση της Επιτροπής που απευθύνεται προς το κράτος μέλος και την σχετική αρχή περιφερειακής ή τοπικής αυτοδιοίκησης. »

ΠΑΡΑΡΤΗΜΑ 2 Υπόδειγμα τριμερούς σύμβασης ή συμφωνίας (βασικά στοιχεία)

1. Συμβαλλόμενα μέρη ή μέρη που προσχωρούν στη συμφωνία

Τα συμβαλλόμενα μέρη ή τα μέρη που προσχωρούν στην τριμερή συμφωνία αναφέρονται ρητά, καθώς επίσης και τα φυσικά πρόσωπα που τα εκπροσωπούν (ονοματεπώνυμο και ιδιότητα). Η ικανότητα αυτών των μερών επαληθεύεται. Επαληθεύεται επίσης η εξουσιοδότηση υπογραφής των φυσικών προσώπων που τα εκπροσωπούν.

2. Προοίμιο

* Το προοίμιο των "τριμερών συμβάσεων" που θεμελιώνονται σε μια ρήτρα εξουσιοδότησης ενσωματωμένη σε ένα κοινοτικό κανονισμό, οδηγία ή απόφαση αναφέρεται στις σχετικές κοινοτικές και εθνικές νομικές βάσεις.

Παράδειγμα :

« Η παρούσα τριμερής σύμβαση θεμελιώνεται στο άρθρο [...] του κανονισμού ΕΚ αριθ. [...] του Ευρωπαϊκού Κοινοβουλίου και του Συμβουλίου της [...] σχετικά με [...] και στα άρθρα [...] [σχετικές συνταγματικές και διοικητικές διατάξεις του ενδιαφερόμενου κράτους μέλους]. »

* Το προοίμιο των "τριμερών συμβάσεων" αναφέρεται στο σχετικό κοινοτικό ή εθνικό νομικό πλαίσιο.

Παράδειγμα :

« Η παρούσα τριμερής σύμβαση αποσκοπεί στην προαιρετική εφαρμογή της σύστασης του Ευρωπαϊκού Κοινοβουλίου και του Συμβουλίου της 30ής Μαΐου 2002 σχετικά με την υλοποίηση μιας στρατηγικής ολοκληρωμένης διαχείρισης των παράκτιων περιοχών στην Ευρώπη.

Η παρούσα τριμερής σύμβαση είναι συμβατή με τα άρθρα [...] [σχετικές συνταγματικές και διοικητικές διατάξεις του ενδιαφερόμενου κράτους μέλους]. »

3. Ορισμοί

Η τριμερής σύμβαση ή συμφωνία περιλαμβάνει ακριβείς ορισμούς των κύριων όρων που χρησιμοποιεί, ιδίως εάν πρόκειται για τεχνικές και νομικές έννοιες που ενδέχεται να λάβουν αποκλίνουσες ερμηνείες.

4. Αντικείμενο της σύμβασης ή της συμφωνίας

Το αντικείμενο της σύμβασης ή της συμφωνίας ορίζεται με σαφήνεια. Οι συμβάσεις ή οι συμφωνίες συνάπτονται για την επίτευξη συγκεκριμένων « στόχων ». Οι στόχοι αυτοί μπορεί να είναι ποσοτικοί και/ή ποιοτικοί, αλλά σε κάθε περίπτωση θα πρέπει να μπορούν να αποτελέσουν το αντικείμενο παρακολούθησης. Οι ποσοτικοί στόχοι πρέπει να εκφράζονται αριθμητικά, οι δε ποιοτικοί να είναι ευπροσδιόριστοι. Τυχόν εξαιρέσεις θα πρέπει να αναφέρονται ρητά.

5. Φύση των υποχρεώσεων

Θα δίνεται προτεραιότητα στις υποχρεώσεις ως προς τα αποτελέσματα σε αντιδιαστολή με τις υποχρεώσεις ως προς τα μέσα.

Στην περίπτωση τριμερών συμβάσεων που θεμελιώνονται σε μια ρήτρα εξουσιοδότησης ενσωματωμένη σε κοινοτικό κανονισμό, οδηγία ή απόφαση, θα προβλέπονται μόνο υποχρεώσεις ως προς τα αποτελέσματα.

6. Τρόποι παρακολούθησης και αξιολόγησης

Οι τριμερείς συμβάσεις ή συμφωνίες περιλαμβάνουν αξιόπιστους, διαφανείς και ενδεδειγμένους τρόπους παρακολούθησης και αξιολόγησης. Για τον σκοπό αυτό μπορούν να συνεκτιμώνται οι υπάρχουσες βέλτιστες πρακτικές.

7. Διαφάνεια

Οι τριμερείς συμβάσεις ή συμφωνίες καταρτίζονται και εφαρμόζονται με το διαφανέστερο δυνατό τρόπο. Η διαφάνεια αφορά πρώτα απ' όλα τα ενδιαφερόμενα μέρη και, κυρίως, τις αντιπροσωπευτικές οργανώσεις της περιφερειακής ή τοπικής ζωής (επιχειρήσεις, εμπορικά επιμελητήρια, μη κυβερνητικές οργανώσεις, κ.λπ.) Η διαφάνεια του σχεδιασμού αντικατοπτρίζεται στο προοίμιο της σύμβασης ή της συμφωνίας.

Για να εξασφαλίζεται η διαφάνεια στην εφαρμογή, η σύμβαση ή η συμφωνία προβλέπει έναν κατάλληλο μηχανισμό ενημέρωσης, σύνδεσης και/ή διαβούλευσης, όποτε αυτό είναι εφικτό.

Εξασφαλίζεται επαρκής δημοσιοποίηση της σύμβασης. Η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων απόσπασμα των συμβάσεων και των συμφωνιών στις οποίες είναι συμβαλλόμενο μέρος, συνοδευόμενο από παραπομπές για την πρόσβαση στα πλήρη έγγραφα.

8. Συνέπειες σε περίπτωση μη εκτέλεσης

Οι τριμερείς συμβάσεις ή συμφωνίες αναφέρουν ρητά τις συνέπειες σε περίπτωση μη εκτέλεσης των διατάξεων της σύμβασης ή της συμφωνίας και, ενδεχομένως, τα διορθωτικά μέτρα. Για τις τριμερείς συμβάσεις που προβλέπονται στο πλαίσιο κανονισμού, οδηγίας ή απόφασης, η βασική νομοθετική πράξη θα αναφέρει ότι σε περίπτωση μη εκτέλεσης της σύμβασης εφαρμόζονται τουλάχιστον, αυτοδικαίως, οι κοινοτικές διατάξεις του κοινού δικαίου. Για τις τριμερείς συμφωνίες, οι ρήτρες μη εκτέλεσης θα ορίζονται κατά περίπτωση.

9. Διάρκεια

Οι τριμερείς συμβάσεις ή συμφωνίες συνάπτονται για ορισμένη διάρκεια.

10. Απόφαση της Επιτροπής

Οι τριμερείς συμβάσεις που θεμελιώνονται σε μια ρήτρα εξουσιοδότησης ενσωματωμένη σε κοινοτικό κανονισμό, οδηγία ή απόφαση, επικυρώνονται με απόφαση της Επιτροπής που απευθύνεται στο κράτος μέλος και/ή στη σχετική αρχή περιφερειακής ή τοπικής αυτοδιοίκησης. Η διάταξη αυτή αποτελεί το αντικείμενο ειδικής ρήτρας της σύμβασης. Η απόφαση της Επιτροπής δημοσιεύεται στην Επίσημη Εφημερίδα των Ευρωπαϊκών Κοινοτήτων και περιλαμβάνει σε παράρτημα αποσπάσματα της σύμβασης ή της συμφωνίας με τη δυνατότητα παροχής αντιγράφου του πλήρους κειμένου στη γλώσσα του πρωτοτύπου.

11. Ημερομηνία και υπογραφή

Οι τριμερείς συμβάσεις ή συμφωνίες φέρουν ημερομηνία και υπογραφή από τα φυσικά πρόσωπα που είναι εξουσιοδοτημένα για τον σκοπό αυτό.